પોલેન્ડના ગવર્નર જનરલ હેન્સ ફ્રેંક, છ પ્રતિબંધક આદેશો પર સહી કરીને તેને અમલમાં મૂકી ચૂક્યા હતા. એ સિવાયના અન્ય આદેશોનો અમલ, તેમણે મેજર જનરલની સમકક્ષ એવા એસએસના ગૃપેનફ્યૂહરર અને ડિસ્ટ્રિક્ટ ગવર્નર ડૉ. ઓટ્ટો વોચર પર છોડ્યો હતો. તેના આદેશ મુજબ, સ્ટર્ને પોતાના વંશની જાણકારી જાહેર કરવા ઉપરાંત, પીળી પટ્ટી દોરેલું એક ખાસ રજીસ્ટ્રેશન કાર્ડ હંમેશા પોતાની સાથે રાખવું જરૂરી હતું. ખાંસી ખાતો સ્ટર્ન શિન્ડલરની સામે ઊભો હતો, એ સમયે યહૂદી ધર્મશાસ્ત્રમાં લખેલી વિધી મુજબ માંસ રાંધવા ઉપર પ્રતિબંધ મૂકાયાને, અને યહૂદીઓને વેઠિયા મજૂર તરીકે રાખવાના કાઉન્સિલના આદેશો જાહેર થયાને ત્રણ અઠવાડિયાં વિતી ચૂક્યાં હતાં. એક તો પોલિશ લોકોને પહેલેથી જ ઓછું રાશન મળતું હતું, એમાં વળી સ્ટર્ન તો પોલિશ યહૂદી હતો! એટલે તેને સાવ જાનવર જેવો ગણીને, બીન-યહૂદી પોલેન્ડવાસીને મળતા રાશન કરતાં અડધી માત્રા બાંધી આપવામાં આવી હતી. છેલ્લે-છેલ્લે ૮ નવેમ્બરે જાહેર કરાયેલા એક આદેશ પ્રમાણે ક્રેકોવમાં રહેતા યહૂદીઓની નોંધણી શરૂ થઈ ચૂકી હતી, જેને ૨૪ તારીખ સુધી પૂરી કરી નાખવાની હતી.